Wrocław Zoo

**Wrocław Zoologiske Hage** (Polsk: *Ogród Zoologiczny we Wrocławiu*), oftest kjent som **Wrocław Zoo**, er en dyrehage i byen Wrocław i Polen. Parken er den eldste dyrehagen i Polen, og ble åpnet i 1865 under navnet Breslau Zoologiske Hage mens byen fortsatt var en del av Preussen. Under verdenskrigene stengte parken ned, for å så bli gjenåpnet, for å til slutt bli ødelagt under andre verdenskrig. Etter at krigen tok slutt ble den gjenoppbygd og åpnet på nytt i 1948. I dag er den Polens største dyrehage, dersom man bruker antall dyr som mål. Dyrehagen ligger like utenfor sentrum av Wrocław, og dekker et areal på 33 hektar. Parken huser 10 500 dyr som tilhører rundt 1 130 unike arter. Dersom man kun ser på antall arter som er representert i parken, er Wrocław Zoo verdens tredje største dyrehage.

Wrocław Zoo er den mest besøkte dyrehagen i Polen og den femte mest besøkte dyrehagen i hele Europa.

## Historie
Dyrehagens historie går tilbake til 1863, når lokalbefolkningen i Breslau (datidens navn på Wrocław) tok initiativ til å etablere en zoologisk hage. Bystyret ga 9 hektar med land langs elva Oder der dyrehagen kunne bygges. Åpningsseremonien fant sted 10. juli 1865 med fyrverkeri og militært orkester. Ved åpningen hadde dyrehagen 452 dyr som representerte 50 ulike arter. De første besøkende kunne blant annet se dyr som ulver, aper, bjørner og store katter. 67 000 mennesker besøkte parken det første året.

Dyrehagen var populær blant Breslaus lokalbefolkning, selv om det ikke var mye artsvariasjon i parken. I 1873 ankom den første elefanten. Dette var en afrikansk elefant som het Theodor, og han ble fraktet til Wrocław fra London Zoo i England. Theodor ble raskt en av de største attraksjonene i parken. Mot slutten av 1800-tallet hadde nye dyr som maurslukere, øreseler og pingviner kommet til parken.

Etter første verdenskrig ble dyrehagen nødt til å stenge på grunn av en økonomisk krise, og dyrene ble overført til dyrehager i Tyskland, særlig til Berlin, Leipzig og Köln. Landarealene til dyrehagen ble så omgjort til en park. Dyreparken gjenåpnet i 1927. Under beleiringen av Breslau under andre verdenskrig ble de fleste av dyrene drept, og de resterende ble sendt til andre dyreparker i ulike polske byer som Poznań, Kraków og Łódź.

Under andre halvdel av 1900-tallet oppnådde Wrocław Zoo stor suksess takket være et TV-program kalt *Med et kamera blant dyrene* (polsk: "*Z kamerą wśród zwierząt*"). Programmet ble sendt i tre tiår på Telewizja Polska og bidro til å gjøre Wrocław Zoo til den mest kjente dyrehagen i Polen.

## Attraksjoner og aktiviteter
Dyrehagen inkluderer blant annet *Afrikarium* (det eneste innendørsanlegget i sitt slag som utelukkende fokuserer på Afrikas dyreliv), Madagaskar- paviljongen, *Odrarium* (som fokuserer på livet i elva Oder), barnas dyrehage, og en rekke utsalgssteder for mat og drikke.

Parken har også en samling av sjeldne og eksotiske arter som manater, okapi, sulawesikuskus og filippinsk mushjort. Dyrehagen deltar aktivt i bevaringsarbeid for truede arter, blant annet ved å holde åpne foredrag som *ZOO na ratunek* ("Zoo to the Rescue") og ved å tilby en rekke læringsaktiviteter og utflukter for skoler.

Dyrehagens avlsprogram har hatt en rekke store suksesser. Dette gjelder blant annet fødslene av to dvergflodhester i 2010 og 2012, en filippinsk dvergugle (den eneste i verden utenfor Filippinene), en somalisk sjiraff i 2012, samt den første sulawesikuskusen som har blitt født i fangenskap (født i 2018).

## Se også

* Dyrehagen i Łódź

## Referanser


## Eksterne lenker

*